text: Indsatsleder: Brand under kontrol, men pas på røgen
  04 februar 2016 kl. 11.06
  Eksplosionsbranden i Fredericia er under kontrol. Ved middagstid var der stadig ild i en af tankene, som udviklede en tyk, sort røg. 
  
  Indsatsleder Per Møller Jensen oplyste ved middagstid, at den store brand på havnen er under kontrol.
  - Vi har fået styr på selve branden, og vi arbejder på at komme ind i området, siger han til TV SYD. Men der er ingen eksplosionsfare fra tankene, fordi vi køler så kraftigt.
  Beredskabet opretholder en vis sikkerhedsafstand. Ikke mindst for at få arbejdsro.
  - Der er stadig noget sort røg, så vi har stadig noget brand i en af tankene.  Det skal vi have slået ned. Og så skal vi ind og have det slukket helt af, siger Per MØller Jensen til TV SYD.
  Han mener ikke, at røgen er specielt farlig. Men alligevel opfordres alle til at holde sig ude af røgfanen.
  - Al røg er giftigt. Der er ikke noget specielt giftigt i den her røg, men selvfølgelig har vi fokus på den også.
  Branden i Fredericia udvikler stadig sundhedsskadelig røg. Tjek Fredericia Kommune på Facebook for løbende info: https://t.co/QiGY32FvQX
  
  